Covid-19-statistieke: Gauteng kry hulp met syfers(Argieffoto: Unsplash) Altesaam 3 069 nuwe gevalle van Covid-19 is aangemeld te midde van streng waarskuwings teen ŉ gevaarlike styging in virusgetalle op verskeie plekke landwyd. Die minister van gesondheid, dr. Zweli Mkhize, het gesê altesaam 778 571 mense het reeds positief vir die virus getoets. Altesaam 88 nuwe sterftes is bevestig. In die Oos-Kaap is 33 sterftes aangemeld, in die Vrystaat 25, in Gauteng vyf, in KwaZulu-Natal twee sterftes en in die Wes-Kaap 18. Dit bring die getal sterftes tot op hede op 21 289 te staan. Mkhize het gesê Gauteng gee intussen dringend aandag aan die kwessie van datarekonsiliasie in die provinsie. Die nasionale departement van gesondheid het ook ŉ span na Gauteng gestuur om met dié proses te help. Die getal aktiewe gevalle in Gauteng word steeds nie bekend gemaak nie. Die Oos-Kaap, met 8 909 gevalle, het in hierdie stadium die meeste aktiewe gevalle, gevolg deur die Vrystaat met 6 485 en KwaZulu-Natal met 6 167.